La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 11 de juliol de 2019 que són les que els corresponen els números 407/2019 a 419/2019 i dona compte de les actuacions realitzades de conformitat amb la valoració de les admissions que s'ha dut a terme.
Es donen per llegides les actes de les sessions corresponents als dies 14 de juny i 11 de juliol de 2019, corresponents a la vint-i-unena sessió i la vint-i-cinquena sessió del Ple de l'any 2019.
Proposta de resolució d'estimació parcial de la Reclamació 133/2019
La senyora Elisabet Samarra, ponent de la Proposta de resolució d'estimació parcial de la Reclamació 133/2019, interposada contra l'Ajuntament de Tarragona, en el marc de la qual es demana accés a les factures de contractació d'advocats pagades per l'Ajuntament, exposa els elements procedimentals més destacats d'aquest expedient, que es va tramitar inicialment amb mediació a petició de la persona reclamant sense que s'assolís un acord entre les parts.
En segon lloc, la senyora Elisabet Samarra descriu la fonamentació de l'estimació parcial de la Proposta que es basa principalment en l'afectació pel límit a la protecció de les dades personals, incloses dades especialment protegides i en l'aplicació del principi de congruència entre la informació sol·licitada a l'administració i allò que es reclama davant la GAIP.
El senyor Josep Mir formula esmenes al text de la Proposta que seran introduïdes per la ponent a la resolució definitiva.
Proposta de resolució d'estimació parcial de la Reclamació 294/2019
El senyor Josep Mir, ponent de la Proposta de resolució d'estimació parcial de la Reclamació 294/2019, interposada contra el Consorci Mar Parc Salut de Barcelona, que fa referència a informació diversa sobre admissions i facturació de serveis d'assistència sanitària, exposa amb detall quina és la informació demanada i quina informació ha estat facilitada durant el procediment, així com la informació que resta pendent de lliurar i que fonamenta el sentit estimatori parcial de la Proposta de resolució.
Es proposa una esmena formal al text de la Proposta que el ponent introduirà a la resolució definitiva a fi de fer constar que l'entitat International Care Patient Assistance ha participat en el procediment i com a tercera part ha de ser notificat.
Proposta de resolució d'estimació i pèrdua parcial de l'objecte de la Reclamació 362/2019
El senyor Josep Mir, ponent de la Proposta de resolució d'estimació i pèrdua parcial de l'objecte de la Reclamació 362/2019, interposada contra l'Ajuntament de Barcelona, relativa a l'accés a informació sobre l'accessibilitat i les condicions en què es va atorgar la llicència de l'Ateneu L'Harmonia de Barcelona, Casal del Barri de Sant Andreu, exposa que correspon finalitzar per pèrdua sobrevinguda de l'objecte de la reclamació perquè una gran part de la informació sol·licitada s'ha facilitat però cal estimar parcialment l'accés a un punt de la informació reclamada que manca en la resposta que ha donat el Departament de Llicències i Inspecció del Districte de Sant Andreu.
La senyora Elisabet Samarra proposa una esmena de caràcter tècnic que serà incorporada pel ponent al text de la resolució definitiu.
Proposta de resolució de finalització de la Reclamació 363/2019 per pèrdua d'objecte.
El senyor Josep Mir, ponent de la Proposta de resolució de finalització de la Reclamació 363/2019 per pèrdua sobrevinguda de l'objecte de la reclamació, plantejada contra l'Ajuntament de Sant Julià de Vilatorta, analitza de forma conjunta aquesta Proposta amb la que és objecte del següent punt de l'ordre del dia també presentada per la mateixa persona reclamant respecte el mateix Ajuntament.
La primera té per objecte l'accés a la còpia d'una acta de control ambiental d'una empresa concreta.
El ponent exposa que correspon finalitzar per pèrdua sobrevinguda de l'objecte de la reclamació perquè l'Ajuntament ha donat resposta a la sol·licitud i ha informat la part reclamant que en el supòsit plantejat no hi ha actes d'inspecció sinó que és una empresa que està subjecta al règim d'autocontrols periòdics.
En canvi, en el marc de la Reclamació 364/2019 es reclama l'accés a informació sobre el contingut i el control d'uns dipòsits que té l'empresa de referència i el ponent proposa estimar la reclamació perquè l'Ajuntament no ha respòs a la informació reclamada.
Proposta de resolució d'estimació de la Reclamació 364/2019
És objecte d'anàlisi al punt anterior de l'ordre del dia, el punt cinquè.
Proposta de resolució de finalització de la Reclamació 375/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 375/2019 per pèrdua d'objecte, plantejada contra la Direcció General de Polítiques Ambientals i Medi Natural del Departament de Territori i Sostenibilitat de la Generalitat de Catalunya, i que versa sobre l'accés a informació de la tramitació del Decret 170/2002, d'11 de juny, sobre mesures en matèria de gossos considerats potencialment perillosos, relaciona les principals actuacions realitzades durant la tramitació d'aquest procediment que duen a la finalització per pèrdua sobrevinguda de l'objecte de la reclamació, atès que s'ha facilitat a la Fundació per a l'Assessorament i Acció en Defensa dels Animals (FAADA) la informació que consta al Departament sobre la tramitació de la norma esmentada.
Proposta de resolució d'inadmissió de la Reclamació 376/2019
El senyor Josep Mir, ponent de la Proposta de resolució d'inadmissió de la Reclamació 376/2019 interposada contra la Universitat de Barcelona, en relació amb l'accés a l'examen realitzat per la persona reclamant en un procediment de selecció a la Universitat i a informació sobre la correcció i la revisió de les, exposa que arran de la recepció d'unes darreres al·legacions de la persona reclamant es proposa un canvi de sentit de la Proposta de resolució a fi d'estimar la reclamació, atès que la persona reclamant ha acreditat la presentació de la sol·licitud d'accés i l'incompliment dels terminis de resposta per part de la Universitat.
Es proposa, per tant, introduir les esmenes corresponents a la resolució definitiva, canvis que seran incorporats pel ponent.
Proposta de resolució d'inadmissió de la Reclamació 379/2019
El senyor Josep Mir, ponent de la Proposta de resolució d'inadmissió de la Reclamació 379/2019, interposada contra la Generalitat de Catalunya, que fa referència a una queixa de la persona reclamant per no haver rebut resposta sobre peticions d'habitatges social i renda garantida de ciutadania, exposa que correspon inadmetre perquè la reclamació és prematura i que en tot cas, mancaria confirmar l'objecte de la petició no sigui únicament una petició d'una prestació social, sobre la qual la GAIP no tindria competències.
S'introdueix una esmena a fi de fer constar que l'administració reclamada és la Generalitat de Catalunya.
Proposta de resolució d'inadmissió de la Reclamació 406/2019
El senyor Josep Mir, ponent de la Proposta de resolució d'inadmissió de la Reclamació 40/2019, interposada contra l'Ajuntament d'Alforja, en relació amb l'accés a documentació relacionada amb la llicència d'una determinada activitat que es desenvolupa al terme municipal d'Alforja, exposa que es proposa la inadmissió perquè la reclamació és prematura, atès que no s'ha exhaurit el termini per resoldre de que disposa l'administració reclamada.
Proposta de resolució d'inadmissió de les Reclamacions 408/2019 i 410/2019 (acumulades)
El senyor Josep Mir, ponent de la Proposta de resolució d'inadmissió de les Reclamacions 408/2019 i 410/2019, que es resolen de forma acumulada, interposades contra l'Ajuntament de Gualba, exposa que correspon inadmetre ambdues reclamacions perquè allò que es demana és que sigui acceptades al·legacions en un determinat projecte urbanístic, sense que aquesta petició encara que hagi estat desatesa no pugui ser objecte de revisió per part de la Comissió.